**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.10.2019, ora 08.00 – 28.10.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 28.10.2019, ora 07.00**

**RÂURI**

Debitele au fost relativ staționare.

Debitele se situează, în general, la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Timiș superior, Nera, Cerna, Jijia, Bârlad, unii afluenţi ai Someșului (Sălăuța, Ilișua, Fizeș, Lăpuş), ai Mureșului (Comlod, Iara, Vișa, Domald, Secaș, Sebeș, Strei, Râul Mare), Jiului (Jaleş, Amaradia) şi Oltului (Ghimbășel, Homorod, Breaza, Hârtibaciu, Cungrișoara, Beica, Olteț).

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 27.10.2019 – 28.10.2019 a fost în ușoară scădere, având valoarea de 2100 m3/s, sub media multianuală a lunii octombrie (3850 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi staţionar (2100 m3/s).

În aval de Porţile de Fier debitele vor fi în scădere.

**2.** **Situația meteorologică în intervalul 27.10.2019, ora 09.00 – 28.10.2019, ora 06.00**

**ÎN ŢARĂ**

În zonele de deal și de munte, precum și în regiunile intracarpatice vremea a fost frumoasă și deosebit de caldă în orele amiezii, cerul a fost senin și pe spații mici în cursul dimineților a fost ceață. În restul teritoriului valorile termice diurne s-au situat în general peste mediile multianuale, iar dimineața și în a doua parte a nopții s-a semnalat ceață sau nebulozitate joasă, local persistente și asociate izolat și trecător cu burniță. Vântul a suflat slab și moderat, cu unele intensificări pe creste. Temperaturile maxime s-au încadrat între 10 grade la Darabani și Adjud și 26 de grade la Petroșani, Bozovici și Băile Herculane, iar la ora 06 se înregistrau valori termice cuprinse între -4 grade la Întorsura Buzăului și 14 grade la Șiria.

**LA BUCUREŞTI**

Vremea a fost în general frumoasă și caldă în orele amiezii. Cerul a fost mai mult senin, iar dimineața s-a semnalat ceață sau nebulozitate joasă. Vântul a suflat slab până la moderat. Temperatura maximă a fost de 19 grade la Afumați și 20 de grade la Filaret și Băneasa, iar la ora 06.00 se înregistrau 2 grade la stația meteo Băneasa, 4 grade la Afumați și 7 grade la Filaret.

**3. Prognoza meteorologică în intervalul 28.10.2019, ora 09.00 – 29.10.2019, ora 09.00**

**ÎN ŢARĂ**

Valorile termice diurne, deși în scădere ușoară față de ziua anterioară, se vor situa în continuare peste cele caracteristice perioadei în cea mai mare parte a țării, cu maxime ce se vor încadra în general între 16 și 23 de grade. Cerul se va înnora treptat în vestul și în nordul teritoriului și, mai ales spre seară și noaptea, va ploua slab în Maramureș, jumătatea de nord a Transilvaniei și a Moldovei și local în Crișana. În celelalte zone, cerul va fi variabil, însă cu precădere la începutul zilei și pe timpul nopții în zonele joase de relief va fi ceață sau nebulozitate stratiformă. Vântul va sufla slab și moderat, cu unele intensificări în zona montană înaltă. Temperaturile minime vor fi cuprinse între 2 și 13 grade.

**LA BUCUREŞTI**

Vremea va fi în general frumoasă, iar în orele amiezii mai caldă decât în mod normal pentru această dată. La începutul zilei și noaptea va fi nebulozitate joasă și ceață, iar în restul timpului cerul va fi mai mult senin. Vântul va sufla slab până la moderat. Temperatura maximă se va situa în jurul a 20 de grade, iar cea minimă va fi de 6...8 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetaţiei**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE